Gloria-myn: Nog liggame na oppervlak gebringGloria-myn (Foto: ANA) Reddingswerkers het Donderdag nog vier liggame van persone wat by die Gloria-steenkoolmyn naby Middelburg in Mpumalanga gesterf het, na die oppervlak gebring. Dit bring die getal sterftes op ses te staan. Mike Elliot, sakereddingsverteenwoordiger, het gesê 22 persone, vermeende kabeldiewe, is vermoedelik nog ondergrond vasgekeer. Hy het gesê ŉ groep persone van Lesotho, wat in ŉ nabygeleë informele nedersetting woon, wou vermoedelik koperkabels steel toe ŉ gasontploffing plaasgevind en hulle ondergrond vasgekeer is. “Dit is die ergste ding wat nog ooit by die myn gebeur het en dit is deur hulle [vermoedelik kabeldiewe] veroorsaak,” het Elliot gesê. “Hulle is kabeldiewe. Die koperkabeldiefstal duur al drie weke lank voort. Die probleem wat ons in die land het, is dat ons wetgewing nie mense verhoed om tweedehandse koperkabels te koop nie.” Twee mense is Woensdag na die oppervlak gebring van wie een op die toneel dood verklaar is. Die tweede persoon het by die hospitaal gesterf. Toe African News Agency (ANA) Donderdagmiddag by die Gloria-steenkoolmyn opgedaag het, was ŉ groep polisiebeamptes op die toneel en die hoofingang na die ondergrondse deel van die myn was gesluit. Die reddingspoging is intussen tydelik opgeskort vir veiligheidsredes. Elliot het bygevoeg die operasie sal hervat sodra dit veilig is. “Daar is ŉ maatskappy wat die kabels herstel. Daar is ŉ gevaarlike gas ondergrond. Ons moet die reddingsbeamptes genoeg vars lug gee wanneer hulle ondergrond gaan.” Die oorsaak van die ontploffing is nog nie bevestig nie. Die ondersoek duur voort. Die Gloria-myn is deel van Optimum Coal se bates wat deur die omstrede Gupta-familie besit word. Die Guptas se mynbates is verlede jaar onder sakeredding geplaas. Die myn is sedert September gesluit nadat honderde mynwerkers nie salarisse ontvang het nie. Die myn loop sedertdien gereeld onder kabeldiewe deur.